Søren Egge Rasmussen (EL), 2024-05-17:
Det er jo godt, hvis problemerne kan løses under sådan en debat her, ved at finansministeren får nogle sms’er om, hvad han skal gøre i de her KL-forandringer.
Vi kommer nemt ind i noget, hvor man kan sige, at ja, der bliver gjort noget – og det er så ikke helt tilstrækkeligt.
Jeg anerkender, at der er nogle penge på finansloven.
Vi har lige defineret, hvordan 150 mio. kr. skal bruges via Grøn Fond, og man kan bare kigge ind i, at der helt sikkert bliver flere ansøgninger, end der kan imødekommes.
Det er den virkelighed, der er.
Og det er jo en katastrofe lokalt, hvis man kigger ind i sådan noget, når der en turistsæson, hvor at man ikke kan åbne sin lille lokale havn i et mindre bysamfund, hvor man normalt plejer at have en væsentlig indtægt fra turisme og fra danske sejlere, som tager ud og nyder det gode vejr på havet.
Så vi står i en situation, hvor vi politisk ikke har løst tingene.
Jeg synes, at det var interessant, da vi havde udmøntningen af de 150 mio. kr. fra Grøn Fond, at vi fik ind, at der skulle være en vægtning af naturbaseret kystbeskyttelse.
Jeg er også nødt til at sige, at det, vi står i her, jo sådan set er en følge af de klimaforandringer, som vi jo ikke bare kan løse ved at bygge højere diger.
Så derfor skal vi selvfølgelig have en klimapolitik og en klimahandling og et internationalt samarbejde, hvor vi løser klimaproblemerne.
Så vi må bare kigge ind i noget, hvor vi de næste mange år får noget voldsommere vejr, som vi slet ikke er vant til at have, og derfor kræver det jo også, at der bliver virkemidler.
Fra Enhedslistens side ser vi meget gerne, at man kom frem til at have sådan et nationalt kystråd, hvor man kunne have et godt samarbejde mellem stat, kommuner og regioner og vælge de bedste løsninger.
Jeg synes, det er interessant, når man nogle steder i landet formår at lave de rigtige analyser.
Det har man bl.a. gjort i Region Midtjylland med coast to coast-projektet, hvor man har kigget hen over kommunegrænser og sagt: Hvad skal der til?
Og man kan godt lave en løsning, hvor Kolindsund blev genetableret, og så kan man være med til at sikre, at Grenaa ikke i så stort omfang bliver oversvømmet, som det er sket tidligere.
Det er også tankevækkende, at nogle af de katastrofer, vi har haft, kunne have været meget værre.
Under stormen Bodil var der lavvande ved Grenaa, og hvis der havde været højvande, var det gået helt galt.
Det var bare en tilfældighed – en tilfældighed.
Det kunne sådan set være gået meget værre, og vi kigger ind i noget, hvor vi ikke kan vide, om de vandstande, vi har haft, og som har været helt ekstraordinære, har været toppen, eller om vi ser noget, der er endnu værre.
Jeg synes, at vi er nødt til at prioritere det her, også ud over de relativt små midler, der er blevet afsat.
Det er jo ikke kun at åbne nye daginstitutioner og skoler, der sådan er et pluselement for kommunalbestyrelser.
Det er jo også at sikre borgernes liv og værdier og at sikre naturområder.
Så jeg synes, at vi har forpligtigelse til at komme frem til at finde løsninger, og jeg synes, at man også godt kunne overveje, om man skulle give regionerne en øget kompetence.
Når man ser, hvad man har lavet coast to coast i Region Midtjylland, skal man så bare kigge tilbage og sige, at her var der godt nok en god rapport, og at den ligger i en skuffe?
Eller kunne man have en virkelighed, hvor regionerne sådan set havde en kompetence til at sige, at nu er vi nødt til lave noget tværkommunalt og finde løsninger, der går hen over kommunegrænser?
For det, der nogle gange er tilfældet, er, at vandproblemerne i en kommune er sådan, at 50 pct. af vandet så måske kommer fra en anden kommune.
Der er også nogle, der har bragt ind, at der ligger en viden i forsikringsselskaberne.
Ja, og der ligger også en kæmpe udgift, som vi alle sammen betaler ind til.
Jo større de her udgifter bliver, i forhold til at klimaforandringerne rammer materielle værdier, jo mere stiger forsikringen jo bare stille og roligt.
Kunne vi ikke gøre det smartere?
Kunne vi ikke komme frem til, at vi finder på nye ordninger?
Jeg er helt enig med Det Økonomiske Råd i, at den her stormflodsordning, vi har nu, ikke er hensigtsmæssig, for den giver bare en erstatning til at opføre nogle værdier det samme sted, som problemet er registreret én gang.
Så jeg synes, det er en god debat, vi har haft, og jeg håber, vi også får forandret samfundet til det bedre oven på debatten.